Dughiar mamɨn Iesus gumaziba ko amizibar sure gami.
Ezɨ Farisiba ko Judan arazibagh fozir gumaziba,
me Galilin Distrigh ko Judian Distrighɨn itir nguibaba bar,
ko Jerusalemɨn nguibamɨn ikegha izava apiaghav iti.
Ezɨ Ekiamɨn gavgavim uaghan iti,
kamaghɨn Iesus men arɨmariabar amutɨma da deragham.
Ezɨ gumazir maba gumazir soroghafariba aremezim inighava akuriam gatɨghava a inigha dɨpenimɨn aven mangɨ Iesusɨn guamɨn anerɨghasa.
Ezɨ gumazamiziba bar avɨraseme.
Ezɨma me aven mangan iburaghava dɨpenir siriamɨn ghuavanabogha dɨpenir siriamɨn torim gamigha benibar an akuriam dafagha,
nɨmɨra anetaghrazima a ghuaghira gumazamizir okuruamɨn tongɨn Iesusɨn guamɨn anetɨ.
Ezɨma Iesus men nɨghnɨzir gavgavibar ganigha,
egha kamaghɨn mɨgei,
“Namakam,
nɨn arazir kuraba kɨ da gɨn amada.”
Ezɨma Farisiba ko Judan arazibagh fozir gumaziba maghɨra uan navir averiabar aven nɨghnɨsi,
“Kar gumazir manam Godɨn danganim iniasa mɨgɨrɨgɨar kam gami?
Gumazir kɨnitam arazir kuraba gɨn amangam,
o puvatɨ?
God uabɨra.”
Ezɨ Iesus men nɨghnɨzibagh fogha,
egha a men azara,
“Ia tizim bagha bizir kabar uan navir averiabar dagh nɨghnɨsi?
Kɨ akar manam mɨkɨmam?
Pura gumazir kɨnitam kamaghɨn mɨkɨm suam,
kɨ nɨn arazir kuraba gɨn amada.
Egh uaghan gumazir kɨnitam kamaghɨn mɨkɨman kogham suam,
nɨ dɨkavigh mangɨ,
egh ua deragh.
Kɨ arazir kam damightɨma,
ia ganigh fogham,
Gumazibar Otarim a nguazir kamɨn arazir kuraba gɨn amangamin gavgavim iti.”
Egha kamaghɨn gumazir soroghafariba amɨrazim mɨgei,
“Kɨ nɨ mɨgei,
nɨ dɨkavigh uan akuriam inigh dɨpenimɨn mangɨ.”
Ezɨma a zuamɨra men damazibar dɨkavigha,
irɨghav ikezir akuriam inigha uan nguibamɨn ghuava Godɨn ziam fe.
Ezɨ me bar dɨgavir kuram gamigha Godɨn ziam fe.
Egha agorogem me gizɨvazɨ me kamaghɨn mɨgei,
“E datɨrɨghɨn bizir bar igharagha garibar gari.”